b'\n_START_ARTICLE_\nSkuodo paminklas Skirmanto kuopos partizanams\n_START_SECTION_\nKapas\n_START_PARAGRAPH_\nKapas sta\xc4\x8diakampio plano, pailgas ryt\xc5\xb3 \xe2\x80\x93 vakar\xc5\xb3 kryptimi, 2,31 m ilgio ir 1,83 m plo\xc4\x8dio, apjuostas i\xc5\xa1 akmens skaldos ir betono nulieto bortelio. Jo vakariniame pakra\xc5\xa1tyje stovi i\xc5\xa1 smulkios akmens skaldos ir betono nulietas plok\xc5\xa1\xc4\x8dias antkapinis paminklas, vir\xc5\xa1uje u\xc5\xbesibaigiantis kry\xc5\xbeiumi. Paminklo priekiniame fasade \xc4\xafmontuota vertikalaus sta\xc4\x8diakampio formato juodo \xc5\xa1lifuoto akmens atminimo lenta, kurioje i\xc5\xa1kalti Gedimino stulpai ir epitafija: \xe2\x80\x9e1947 \xc5\xbdUVE / U\xc5\xbd LIETUVOS / LAISVE / BAK\xc5\xa0TYS BRONIUS / APULSKIS VALIUS / PAULAUSKAS JONAS / LENKAUSKAI / T\xc4\x96VAS IR S\xc5\xaaNUS\xe2\x80\x9c._NEWLINE_Paminklo auk\xc5\xa1tis \xe2\x80\x93 1,99 m, plotis \xe2\x80\x93 1,50 m, atminimo lentos dydis \xe2\x80\x93 56 x 50 cm._NEWLINE_Teritorijos plotas \xe2\x80\x93 4,5 m\xc2\xb2.\n_START_SECTION_\nIstorija\n_START_PARAGRAPH_\n1947 m. spalio 13 d. Kretingos apskrities Skuodo vals\xc4\x8diaus Sriaupt\xc5\xb3 kaime partizan\xc5\xb3 r\xc4\x97m\xc4\x97jo Prano Lenkausko sodyboje MGB vidaus kariuomen\xc4\x97s 273-ojo \xc5\xa1auli\xc5\xb3 pulko kareiviai ir Skuodo stribai apsupo \xc5\xbdemai\xc4\x8di\xc5\xb3 apygardos Kardo rinktin\xc4\x97s Skirmanto (Skuodo) kuopos Vir\xc5\xa1ilos b\xc5\xabrio partizanus. Per susi\xc5\xa1audym\xc4\x85 \xc5\xbeuvo b\xc5\xabrio vadas Bronius Bak\xc5\xa1tys-Vir\xc5\xa1ila (g. 1918 m.), partizanai Vincas Lenkauskas (g. 1928 m.), Jonas Paulauskas-\xc5\xa0narys (g. 1927 m.) ir Antanas Vaitila (Vaidila). Partizan\xc5\xb3 r\xc4\x97m\xc4\x97jas Pranas Lenkauskas-\xc4\x84\xc5\xbeuolas (g. 1900 m.) kautyni\xc5\xb3 metu buvo su\xc5\xbeeistas, suimtas ir kartu su kritusiais partizanais nugabentas \xc4\xaf Skuodo vals\xc4\x8diaus strib\xc5\xb3 b\xc5\xabstin\xc4\x99, kurioje tardant nukankintas. Jo ir \xc5\xbeuvusi\xc5\xb3 partizan\xc5\xb3 k\xc5\xabnus stribai slapta pakas\xc4\x97 Skuodo miesto pakra\xc5\xa1tyje, R\xc5\xab\xc5\xa1up\xc4\x97s kairiajame krante esan\xc4\x8diose Skuodo II senosiose kapin\xc4\x97se, vad. Mar\xc5\xb3 kapeliais._NEWLINE_\xc5\xa0iose kapin\xc4\x97se buvo pakastas ir 1947 m. rugs\xc4\x97jo m\xc4\x97n. tame pa\xc4\x8diame Sriaupt\xc5\xb3 kaime \xc5\xbeuv\xc4\x99s Valius (Valerijonas) Apulskis-Gailenis (g. 1930 m.)._NEWLINE_Apie 1990 m. \xc5\xbeuvusi\xc5\xb3j\xc5\xb3 u\xc5\xbekasimo vietoje pastatytas antkapinis paminklas._NEWLINE_Saugotinas kult\xc5\xabros paveldo objektas.'